钦定古今图书集成/方舆汇编/职方典/第1225卷 > 《天门书院记》元·余阙
## 钦定古今图书集成/方舆汇编/职方典/第1225卷 > 《天门书院记》元·余阙

“皇上稽古明道，饬躬建极，孜孜于治者十有四年。慨
然念民生之未遂，徽化之未洽，遂诏大臣严守令之
选，重考绩之法，使之勤农桑，兴学校，以其殿最而进
退惟时。”贯侯、阿思兰海牙来守慈利，乃均赋疏讼，剔
除奸强，期月之间，民志丕应。州有庙学，既敝且陋。侯
与同知州事杨公雄伟、判官李君伯颜、焦君克忠，劝
其郡人万文绶悉修完之。夫天门书院者，国初时州
民田公著作之山中，傍邻獠峒，职教罕至，椽栋摧腐，
神用勿宁，租入单寡，士无以养，名存实废，靡所为教。
于是山长张德明以请于侯，侯亦大愳，不任本民。有
田怀德诣侯言曰：“昔吾父荣荪尝为州作三皇庙，民
称之。今仁侯幸宣化，布德惠及遐壤，愿输财力，扩而
大之。”乃度地于澧水之阳，天门之麓，揆日程事，百工
并作，期月而学成。宫庙弘敞，阶序整备，讲肆厝爨，俱
治弗遗。称其所谓“诸侯頖宫”者。士民怀道，鼓箧而至，
敬业乐群，惟侯之教。侯复为之。据经引史，开析疑义，
勤勤恳恳，有如鄹鲁。郡人杨公舟、张公兑，皆以髦俊登名天府，有政有文，侯又尊而礼之，以表民励俗，其
于教思，亦云勤矣。然不自以为功，使使来鄂，愿有纪
述，曰：“俾吾民获闻道德仁义之言，君之赐也。”昔我祖
宗久笃于教，武宗、仁宗亦大用劝。至于皇上，同符往
哲。万几之暇，惟先王简册，卧起与俱，德礼是首。乃著
吏课，俾民兴学。遐方所任，非贤不使。故尔民得贤侯，
以治以教，俾尔游乎《诗》《书》之渊，而息乎礼义之圃。其
小人服礼以事其上，其君子力学以待其用。其视于
古，岂不侈且大哉！宜有铭诗以昭化志，功章于无穷。
前侯也先海牙君之昆季也。世糸勋阀，具见州学之
碑。铭曰：帝笃保惠，惟侯惟比。询于台衡，命以六事。贯
侯振振，慈利是鉴。去其螟蟊，使民耕凿。既纲既纪，于
学有事，民谁子来？“惟此田氏，赀长厥里，相侯有作，丕
应厥志，厥初伭圣。”〈元封先为伭圣师〉“越处在阿，乐是侯兴。式
迁于嘉，嵩梁有址。井络所委，凌黔轹溆，为望于澧。山
有松柏。是斲是削。是髹是雘，为栋为桷。陟其在筵，龙
章朱颜。临尔灼然，降观于宇。秩秩有序，作配在下。笙
磬柷敔，牡斋维旅。侯入即事，其仪伊诩。坎坎击鼓，有
士如雨。侯陈其书，以教以语。以酬以酢，以谕以报。执
爵与酳，以事父老。”理融于中，“和畅于肤。有顽弗即，亦
来在隅。有简有秩，惟帝训敕。惠于天常，于帝之极。昔
弗课吏，祗事以文。先后兄弟。克广帝心，道民于厚。天
门之嵯，新庙有仪。侈兹侯功，俾民遂歌。”